b'\n_START_ARTICLE_\nBenedict Arnold\n_START_SECTION_\nVarhaiset vuodet\n_START_PARAGRAPH_\nBenedict Arnoldin is\xc3\xa4 oli menestyv\xc3\xa4 liikemies, ja perhe edusti Norwichin ylint\xc3\xa4 sosiaaliluokkaa. Benedict oli kuusilapsisen perheen toinen. Nelj\xc3\xa4 lapsista kuoli jo lapsuusi\xc3\xa4ss\xc3\xa4 keltakuumeeseen, ja Benedictin lis\xc3\xa4ksi vain h\xc3\xa4nen sisarensa Hannah selvisi aikuisik\xc3\xa4\xc3\xa4n. Lasten kuoleman j\xc3\xa4lkeen perheen is\xc3\xa4n terveys huononi merkitt\xc3\xa4v\xc3\xa4sti, ja nuoren Benedictin opinnot yksityiskoulussa j\xc3\xa4iv\xc3\xa4t kesken rahojen loppumisen vuoksi. \xc3\x84itins\xc3\xa4 sukulaissuhteiden avulla h\xc3\xa4n p\xc3\xa4\xc3\xa4si kahden enonsa oppiin l\xc3\xa4\xc3\xa4ke- ja sekatavarakaupan alalla, mutta kaipasi jotakin suurempaa._NEWLINE_Vuonna 1755 Arnold anoi p\xc3\xa4\xc3\xa4sy\xc3\xa4 siirtokuntien militiaan seitsenvuotisessa sodassa, mutta ei saanut \xc3\xa4itins\xc3\xa4 hyv\xc3\xa4ksynt\xc3\xa4\xc3\xa4. Kaksi vuotta my\xc3\xb6hemmin Arnold liittyi lyhyeksi aikaa militiaan. Kev\xc3\xa4\xc3\xa4ll\xc3\xa4 1760 h\xc3\xa4n v\xc3\xa4rv\xc3\xa4ytyi uudelleen, mutta karkasi armeijasta. J\xc3\xa4tetty\xc3\xa4\xc3\xa4n sotilaspalvelun Arnold siirtyi liike-el\xc3\xa4m\xc3\xa4n palvelukseen. Toimittuaan muutaman vuoden l\xc3\xa4\xc3\xa4ketuotteiden ja kirjojen kauppiaana h\xc3\xa4n osti osuuden pienest\xc3\xa4 kauppalaivastosta ja kuljetti kauppa-artikkeleita Kanadaan ja L\xc3\xa4nsi-Intiaan.\n_START_SECTION_\nSotakenttien sankarina\n_START_PARAGRAPH_\nSotatoimien puhjettua huhtikuussa 1775 Arnold liittyi amerikkalaisiin kapinallisiin Bostonin piirityksess\xc3\xa4. Toukokuussa h\xc3\xa4n oli mukana valtaamassa brittien hallitsemaa Fort Ticonderogaa New Yorkissa. Samana syksyn\xc3\xa4 siirtokuntien armeijan ylip\xc3\xa4\xc3\xa4llikk\xc3\xb6 George Washington nimitti Arnoldin johtamaan 700 miehen joukkoa, jonka oli tarkoitus vallata Quebec. Everstiksi ylenneen Arnoldin ja kenraali Richard Montgomeryn hy\xc3\xb6kk\xc3\xa4ys vahvasti linnoitettua Quebecia vastaan 31. joulukuuta 1775 kuitenkin ep\xc3\xa4onnistui. Montgomery kaatui ja Arnold haavoittui musketinkuulasta vasemman jalkansa akillesj\xc3\xa4nteeseen. H\xc3\xa4net ylennettiin taistelun j\xc3\xa4lkeen prikaatinkenraaliksi, ja h\xc3\xa4n rakensi Champlainj\xc3\xa4rvelle oman laivueen, jolla onnistui tuottamaan merkitt\xc3\xa4vi\xc3\xa4 tappioita vihollislaivastolle 11. lokakuuta 1776 k\xc3\xa4ydyss\xc3\xa4 Valcour Islandin taistelussa._NEWLINE_Saavutustensa j\xc3\xa4lkeen Arnold nostettiin sankariksi, mutta monet komentajat suhtautuivat ep\xc3\xa4illen h\xc3\xa4nen k\xc3\xa4rsim\xc3\xa4tt\xc3\xb6m\xc3\xa4\xc3\xa4n innokkuuteensa. Kun siirtokuntien kongressi helmikuussa 1777 my\xc3\xb6nsi viidelle nuoremmalle upseerille ylennyksen kenraalimajureiksi, mutta ohitti Arnoldin, h\xc3\xa4n oli v\xc3\xa4h\xc3\xa4ll\xc3\xa4 erota protestiksi armeijasta. Washington kuitenkin suostutteli h\xc3\xa4net jatkamaan. Torjuttuaan kaksi kuukautta my\xc3\xb6hemmin brittien hy\xc3\xb6kk\xc3\xa4yksen Connecticutin Danburyss\xc3\xa4 Arnold sai ylennyksen kenraalimajuriksi. H\xc3\xa4n j\xc3\xa4i kuitenkin edelleen samanarvoiseksi itse\xc3\xa4\xc3\xa4n kokemattomampien komentajien kanssa ja oli t\xc3\xa4st\xc3\xa4 katkera._NEWLINE_Hein\xc3\xa4kuussa 1777 Arnold sai m\xc3\xa4\xc3\xa4r\xc3\xa4yksen pys\xc3\xa4ytt\xc3\xa4\xc3\xa4 brittien eteneminen pohjoiseen New Yorkiin. Prikaatinkenraali Barry St. Legerin joukot olivat jo piiritt\xc3\xa4neet tuhannen irokeesiliittolaisensa kanssa Fort Stanwixin, jonne Arnoldin oli m\xc3\xa4\xc3\xa4r\xc3\xa4 johtaa vahvistusjoukkonsa. Miehist\xc3\xb6ns\xc3\xa4 riitt\xc3\xa4m\xc3\xa4tt\xc3\xb6myyden vuoksi h\xc3\xa4n turvautui juoneen ja l\xc3\xa4hetti kaksi intiaanitiedustelijaansa levitt\xc3\xa4m\xc3\xa4\xc3\xa4n per\xc3\xa4t\xc3\xb6nt\xc3\xa4 huhua St. Legerin leiriin. Sanantuojat v\xc3\xa4ittiv\xc3\xa4t Arnoldin johtaman monen tuhannen sotilaan armeijan l\xc3\xa4hestyv\xc3\xa4n brittileiri\xc3\xa4 vain joidenkin kilometrien p\xc3\xa4\xc3\xa4ss\xc3\xa4.  St. Legerin irokeesiliittolaiset uskoivat huhun todenper\xc3\xa4isyyteen ja vet\xc3\xa4ytyiv\xc3\xa4t takaisin Kanadaan. St. Leger joutui keskeytt\xc3\xa4m\xc3\xa4\xc3\xa4n piirityksens\xc3\xa4 liittolaistensa l\xc3\xa4hd\xc3\xb6n j\xc3\xa4lkeen. Joitakin viikkoja my\xc3\xb6hemmin Arnold osallistui keskeisess\xc3\xa4 roolissa Saratogan taisteluihin, joissa siirtokuntien armeija sai merkitt\xc3\xa4v\xc3\xa4n voiton kenraali John Burgoynen brittijoukoista.\n_START_SECTION_\nPuolenvaihto kesken sodan\n_START_PARAGRAPH_\nArnold rampautui Saratogassa tapahtuneen haavoittumisen seurauksena ja joutui j\xc3\xa4tt\xc3\xa4m\xc3\xa4\xc3\xa4n komentajan teht\xc3\xa4v\xc3\xa4t. Sen sijaan h\xc3\xa4net nimitettiin hein\xc3\xa4kuussa 1778 Philadelphian komendantiksi. H\xc3\xa4n eleli kaupungissa ylellisesti ja hankki itselleen rahaa kyseenalaisilla tavoilla, mik\xc3\xa4 alkoi her\xc3\xa4tt\xc3\xa4\xc3\xa4 huomiota. Pennsylvanian hallitus esitti paheksuntansa t\xc3\xa4st\xc3\xa4 ja asia nousi esille my\xc3\xb6s kongressissa. Kenraali Washington joutui vastentahtoisesti antamaan h\xc3\xa4nelle nuhtelun. Arnold vaati asian k\xc3\xa4sittely\xc3\xa4 sotaoikeudessa voidakseen puhdistaa maineensa. Philadelphiassa h\xc3\xa4n oli yst\xc3\xa4vystynyt lojalisteina pidettyjen henkil\xc3\xb6iden kanssa ja meni huhtikuussa 1779 naimisiin lojalistina tunnetun Margaret Shippenin kanssa. T\xc3\xa4m\xc3\xa4n j\xc3\xa4lkeen Arnold alkoi tehd\xc3\xa4 salaisia yhteydenottoja brittien p\xc3\xa4\xc3\xa4majaan._NEWLINE_Kev\xc3\xa4\xc3\xa4ll\xc3\xa4 1780 Arnold varoitti brittej\xc3\xa4 suunnitellusta siirtokuntien armeijan hy\xc3\xb6kk\xc3\xa4yksest\xc3\xa4 Kanadaan. Sen j\xc3\xa4lkeen h\xc3\xa4n haki nimityst\xc3\xa4 West Pointin linnoituksen komentajaksi, mink\xc3\xa4 h\xc3\xa4n my\xc3\xb6s sai elokuussa 1780. West Point sijaitsi avainkohdassa pohjoisten ja etel\xc3\xa4isten siirtokuntien v\xc3\xa4liss\xc3\xa4, ja siell\xc3\xa4 oli siirtokuntien armeijan t\xc3\xa4rkein ammusvarasto. Arnold alkoi k\xc3\xa4yd\xc3\xa4 salaisia neuvotteluita brittikenraali Henry Clintonin kanssa, kertoi odotettavissa olevasta nimityksest\xc3\xa4 ja tarjoutui vaihtamaan puolta sek\xc3\xa4 luovuttamaan linnoituksen briteille 20\xc2\xa0000 punnan korvausta vastaan. Suunnitelma kuitenkin paljastui, kun Arnoldin yhteyshenkil\xc3\xb6n\xc3\xa4 toiminut brittimajuri John Andr\xc3\xa9 j\xc3\xa4i amerikkalaisten vangiksi. Arnold pakeni t\xc3\xa4ll\xc3\xb6in brittilaivaston turviin ja Andr\xc3\xa9 hirtettiin vakoojana. Kenraalin loikkauksella ei ollut suurta vaikutusta sodan kulkuun. Arnold otettiin brittiarmeijaan prikaatinkenraalina, mutta kovin paljon h\xc3\xa4nt\xc3\xa4 ei arvostettu. Amerikkalaisten puolella maanpetturin maine syveni kun h\xc3\xa4n syyskuussa 1781 johti brittiarmeijan hy\xc3\xb6kk\xc3\xa4yst\xc3\xa4 Connecticutin New Londoniin, l\xc3\xa4helle entist\xc3\xa4 kotiseutuaan. Saman vuoden lopussa h\xc3\xa4n siirtyi Englantiin.\n_START_SECTION_\nSodan j\xc3\xa4lkeen\n_START_PARAGRAPH_\nArnold ei saanut vakituista virkaa Britannian armeijassa ja pyrki my\xc3\xb6hemmin el\xc3\xa4tt\xc3\xa4m\xc3\xa4\xc3\xa4n itsens\xc3\xa4 erilaisilla liikeyrityksill\xc3\xa4 ja keinotteluilla. H\xc3\xa4n asui v\xc3\xa4lill\xc3\xa4 Kanadassa ja toimi 1790-luvulla kaapparilaivan kapteenina L\xc3\xa4nsi-Intiassa. El\xc3\xa4kep\xc3\xa4ivi\xc3\xa4\xc3\xa4n h\xc3\xa4n vet\xc3\xa4ytyi viett\xc3\xa4m\xc3\xa4\xc3\xa4n Lontooseen, miss\xc3\xa4 h\xc3\xa4n kuoli vuonna 1801.'